text: Kyllinger reddet af vinden
  25 februar 2012 kl. 11.40
  Tusindvis af kyllinger var tæt på at dø i en brand i Rødding sidste nat. Men tilsyneladende reddede vinden dem.
  Branden opstod i en lade på gården, som var fyldt med maskiner og nyt halm.
  Det lykkedes brandfolkene at forhindre ilden i at brede sig til kyllingestaldene og beboelse, så hverken dyr eller personer led nogen
  skade under branden.
  Ifølge indsatslederen spillede vinden også en stor rolle. Den var kraftig i nat og retningen var sådan at røgen ikke kom ind til kyllingerne. 
  Årsagen til branden er foreløbig ukendt, men skal undersøges nærmere mandag.
  